Budova štúdia Gainax
**Gainax Co. Ltd.** (jap. 株式会社ガイナックス – *Kabušiki gaiša Gainakkusu*) je japonské anime štúdio, ktoré sa najviac preslávilo televíznym seriálom *Neon Genesis Evangelion* (skrátene *NGE*). Gainax je známy vďaka svojim ambicióznym, experimentálnym anime a kontroverzným koncom. Po celú dobu svojej existencie sa štúdio Gainax stretávalo s rozpočtovými problémami a zlým manažmentom. Tesne po úspechu NGE sa Gainax vyhýbalo plateniu daní a jeho prezident, Takeši Sawamura, bol odsúdený za daňový podvod.

Až do uvedenia *Neon Genesis Evangelion* pracoval Gainax na príbehoch vytvorených podomácky. Potom štúdio adaptovalo stále viac existujúcich máng, ako *Kareši Kanojo no Džidžó* a *Mahoromatic*, do anime. Gainax v dnešnej dobe produkuje dva typy anime: komerčné diela (*Mahoromatic*, *He is My Master*) verzus experimentálnejšie diela, ktoré zodpovedajú zvyklostiam spoločnosti (*FLCL*, *Gunbuster 2*). Okrem tvorby anime sa Gainax veľmi silno spolieha tiež na reklamný predaj slávnych rekvizít spoločnosti. Hoci seriál *Neon Genesis Evangelion* skončil v roku 1996, videohry, tričká a ďalšie doplnky s touto tematikou sú produkované dodnes.

Dejiny
------

Štúdio bolo založené na začiatku 80. rokov 20. storočia ako Daicon Film skupinkou vysokoškolákov Hideaki Annom, Jošijuki Sadamotom, Hirojuki Jamagom, Takami Akaiom, Tošio Okadom, Jasuhiro Takedom a Šindži Higučim. Ich prvý projekt *Daicon III* bol vytvorený pre animované spoty 20. výročia Japonskej národnej SF konvencie, konajúcej sa roku 1981 v japonskej Osake. Spoty boli o malom dievčatku bojujúcom proti rôznym monštrám, robotom a vesmírnym lodiam zo skorších sci-fi televíznych programov (zahrňujúcich napríklad *Ultramana*, *Space Battleship Jamato*, *Star Trek*, *Star Wars* alebo *Godzillu*). Dievča nakoniec dosiahne púštnu pláň, kde vyleje pohár vody na vyschnutú reďkovku, ktorá sa čoskoro premení v obrovskú vesmírnu loď, s ktorou dievča odletí. Hoci bol tento animovaný spot ambiciózny, jeho animácia bola hrubá a nízkej kvality. Na Internete sa rozšíril výklad tohoto diela tvrdiaci, že voda predstavuje kreativitu a obrazotvornosť, monštrá a iní protivníci stojaci proti dievčaťu potom tých, ktorí sa snažia tvorivú dušu zničiť.

V roku 1983 na 22. výročie Japonskej národnej SF konvencie už skupina vytvorila väčší projekt – *Daicon IV*. Spot začínal rekapituláciou pôvodného šotu s ďaleko vyššou kvalitou animácie. Zatiaľ čo hlavná hrdinka, v dospelom veku a oblečená do králičieho kostýmu z Playboya, lietala po oblohe na meči *Stormbringer*, bojovala proti bytostiam známym zo sci-fi a fantasy filmov alebo noviel (napríklad proti Darth Vaderovi, Votrelcovi, klingonskému bojovému krížniku alebo Spidermanovi). Celá akcia bola doprevádzaná piesňou „Twilight" od hudobnej skupiny Electric Light Orchestra. Pretože použitie tejto piesne nebolo licencované, spot nemohol byť oficiálne vydaný na DVD, ktoré neskôr vyšlo ako limitovaná edícia spotov štúdia Daicon. Pieseň sa objavila tiež ako úvodná znelka hraného seriálu Denša Otoko, tentoraz už licencovaná. Vďaka *Daicon IV* začalo byť Daicon Film brané ako talentované anime štúdio. Štúdio zmenilo svoj názov na Gainax v roku 1985.

Tvorba
------

Rok sa vzťahuje k prvému vysielaniu, divadelnému predstaveniu alebo knižnému vydaniu. Názov v zátvorke obsahuje alternatívny názov.

* 1987 – *Royal Space Force: The Wings of Honneamise*
* 1988 – *Top o Nerae! Gunbuster*
* 1990 – *Fušigi no Umi no Nadia*
* 1992 – *Otaku no Video*
* 1995 – *Neon Genesis Evangelion*
* 1998 – *Love & Pop* (neanimované)
* 1998 – *Kare Kano*
* 1999 – *Modern Love's Silliness*
* 1999 – *Anime no Ai Awa Awa Awa*
* 2000 – *FLCL*
* 2001 – *Mahoromatic*
* 2001 – *Šiki-Džicu* (film s krátkymi animovanými sekvenciami)
* 2002 – *Abenobaši Mahó Šóutengai*
* 2002 – *Petite Princess Yucie*
* 2002 – *Magical Shopping Arcade Abenobaši*
* 2004 – *Melody of Oblivion*
* 2004 – *Kono Minikuku mo Ucukušii Sekai*
* 2004 – *Re: Cutie Honey*
* 2004 – *Diebuster*
* 2005 – *Wonderful Days*
* 2005 – *He is My Master*
* 2006 – *Gunbuster & Diebuster Movie*
* 2007 – *Gurren Lagann*

Gainax produkuje tiež počítačové hry. Medzi ne patrí vyzliekacia hra *Madžong* s postavami z *Evangelionu* a veľmi slávna séria *Princess Maker*, vydávaná od roku 1991.

Daicon Tokusacu fan filmy
-------------------------

Ešte ako Daicon Films, Gainax vytváral série tzv. *tokusacu fan* filmov. Tieto krátke filmy, vydávané od 80. rokov 20. storočia, obyčajne parodovali filmy s monštrami a superhrdinami. Medzi ne patrí:

* **Patriotic Task Force Dai-Nippon** (愛国戦隊大日本 *Aikoku Sentai Dai-Nippon*) (1982) – Paródia obľúbených Super Sentai programov, ktoré mimo iného boli satirou rusko-japonskej vojny. Hrdinovia symbolizovali Japonsko a zlé Impérium Červeného medveďa vedené „Smrťou Kremľu" Rusko.
* **Return of Ultraman** (帰ってきたウルトラマン *Kaettekita Urutoraman*) (1983) – Rovnomenná paródie filmu Return of Ultraman s občasnými dobre prevedenými špeciálnymi efektami i navzdory nízkemu rozpočtu.
* **The Eight-Headed Giant Serpent Strikes Back** (八岐之大蛇の逆襲 *Jamata no Oroči no Gjakušú*) (1985) – Epická 72-minútová paródia filmov s obrími príšerami. Pre tento film robil špeciálne efekty Šindži Higuči.

Zaujímavosti
------------

* Niekoľko *Kare Kano* animovaných scén a návrhov odevov postáv je nápadne podobných *Neon Genesis Evangelionu*, rovnako ako pár otvorených narážok. Napríklad scénka, kedy Mijazawa v jednom diely *Kare Kano* v žltom obleku Asuky podľahne zbesilosti EVA-01.
* Fanúšikovia často upozorňujú na neobvykle silnú podobnosť vzhľadu postáv z *Nadii* a *Evangelionu*. Tento fakt sa dá ale odôvodniť rovnakým dizajnérom Jošijuki Sadamotom.
* Maskot Gainaxu je superdeformáciou Dr. Ricuky Akagi z NGE.
* V jednej epizóde *He is My Master* sú odkazy na všetky diela Gainaxu v podobe plyšových hračiek, odevov alebo chovania postáv.
* Kontroverzné konce Gainaxu sú prisudzované buď experimentálnemu rozprávaniu alebo nízkemu rozpočtu.
* Gainax tiež pracoval na propagačnom videu z roku 1987 pre skladbu *Marionette* japonskej skupiny Boøwy.

Iné projekty
------------

Commons
* Spolupracuj na Commons Commons ponúka multimediálne súbory na tému **Gainax**

Externé odkazy
--------------

* GAINAX.NET – Oficiálna stránka štúdia Gainax

Zdroje
------

*Tento článok je čiastočný alebo úplný preklad článku Gainax na českej Wikipédii.*